Baie meer vir staatsrede by stadsaal begrootKaapstadse stadsaal. (Foto: Stad Kaapstad/Facebook) R4 miljoen van belastingbetalers se geld is vir vanjaar se staatsrede begroot. Dít sluit in die debat oor die staatsrede wat volgende Maandag en Dinsdag sal plaasvind. Sowat R1,6 miljoen van die totale bedrag is vir die seremonie Donderdagaand by die Kaapstadse stadsaal alleen opsygesit. Die aanvanklike begroting sou honderde duisende rand beloop het. Altesame 364 parlementslede sal vanjaar se staatsrede in persoon bywoon, van wie 298 in die vergadersaal sal sit. Die res sal vanuit die openbare galery saam met hooggeplaastes en verslaggewers na pres. Cyril Ramaphosa se staatsrede luister. Gaste wat reeds hul bywoning bevestig het, is oudpresident Thabo Mbeki, voormalige adjunkpresident Phumzile Mlambo-Ngcuka en die voormalige speakers van die Nasionale Vergadering, Baleka Mbete, Max Sisulu en dr. Frene Ginwala. ’n Aansienlik kleiner begroting is aanvanklik beskikbaar gestel nadat die vorige paar staatsredes tot ’n klein groep bywoners beperk is weens die Covid-19-pandemie. Enkele honderde duisende is toe begroot en daar is eindelik minder aan die begroting bestee. Die verwoestende brand by die parlement het egter die regering genoop om meer geld beskikbaar te stel aangesien die lokaal ter elfder uur na die stadsaal geskuif moes word. Daar moes onder meer geld begroot word vir nuwe kentekens aangesien sommige van die bestaande kentekens vir die staatsrede in die brand verwoes is. Nosiviwe Mapisa-Nqakula, speaker van die Nasionale Vergadering, het vanoggend in antwoord op ’n vraag van ’n verslaggewer gesê die besluit om vanjaar se staatsrede in persoon te hou en nié virtueel nie, was ’n “deurdagte en politieke keuse” – veral in die lig van die brand by die parlement. “Dit is die tyd vir alle lede van die parlement om bymekaar te kom en aan Suid-Afrikaners ’n gees van solidariteit te toon. “Die brand by die parlement het ’n negatiewe boodskap aan die land gestuur. Indien daardie voorval bedoel was om die parlement se werk te ontwrig, was dit vir ons belangrik om die boodskap te stuur dat geen brand van die parlement en geen sabotasie die parlement sal verhoed om die staatsrede te hou nie.” “Wat ook al die omstandighede, dit wat gebeur het, sal ons nie verhoed om ons werk te doen nie..” Mapisa-Nqakula sê die staatsrede is ’n baie belangrike geleentheid op die politieke kalender aangesien Ramaphosa die regering se program vir die nasie sal uiteensit en alle parlementslede die kans gegun sal word om met Ramaphosa in gesprek te tree. Sekerheid Die nasionale gesamentlike en operasionele intelligensiestruktuur (NatJoints) sê in ’n verklaring maatreëls is ingestel om te verseker dat die staatsrede sonder voorval verloop. Veiligheidsmagte is reeds ontplooi en op ŉ hoë gereedheidsgrondslag.